“ชวน” แจงอภิปรายวันนี้ เน้นประเด็น ศก. เป็นหลัก มั่นใจเสร็จตามกรอบเวลา
“ชวน หลีกภัย” ประธานสภาผู้แทนราษฎร แจงเปิดอภิปรายวันนี้ เน้นประเด็นเศรษฐกิจเป็นหลัก รวมถึงสถานการณ์ทั่วไป ไม่ใช่การเปิดอภิปรายไม่ไว้วางใจ มั่นใจเสร็จตามกรอบเวลา 
“ชวน หลีกภัย” ประธานสภาผู้แทนราษฎร แจงเปิดอภิปรายวันนี้ เน้นประเด็นเศรษฐกิจเป็นหลัก รวมถึงสถานการณ์ทั่วไป ไม่ใช่การเปิดอภิปรายไม่ไว้วางใจ มั่นใจเสร็จตามกรอบเวลา
9 ก.ย. 2563

ผู้สื่อข่าวรายงานว่า เมื่อเวลา 08.00 น. วันนี้ (9 ก.ย.63) ที่รัฐสภา นายชวน หลีกภัย ประธานสภาผู้แทนราษฎร  ให้สัมภาษณ์ก่อนการประชุมสภาผู้แทนราษฎร เพื่อพิจารณาญัตติเปิดอภิปรายทั่วไปเพื่อซักถามข้อเท็จจริงหรือเสนอแนะปัญหาต่อคณะรัฐมนตรี (ครม.) ว่า เป็นการสอบถามให้คำแนะนำตามมาตรา 152 ซึ่งไม่ใช่การเปิดอภิปรายไม่ไว้วางใจ แต่เป็นกระบวนการการตรวจสอบที่ไม่ลงมติ เป็นการสอบถามปัญหาและให้คำแนะนำกับรัฐบาล
โดยผู้เสนอญัตติมีเวลาอภิปราย 10 ชั่วโมง รัฐบาลมีเวลา 5 ชั่วโมง คาดว่าเสร็จภายในเที่ยงคืนของวันนี้ ซึ่งประเด็นที่อภิปราย เป็นประเด็นกว้างๆ แต่จะยึดประเด็นเศรษฐกิจเป็นสำคัญและสถานการณ์ทั่วไป
ส่วนกรณีที่มีฝ่ายค้านเตรียมอภิปรายคุณสมบัติของรัฐมนตรีนั้น นายชวน กล่าวว่า หากเป็นเรื่องคุณสมบัติอาจจะเป็นการอภิปรายไม่ไว้วางใจมากกว่า แต่สุดท้ายต้องดูที่เนื้อหาว่าพูดอย่างไร